贝琼
壬子夏端居二湖与二三子读书而苦热如焚一坐
地僻从吾放，山深少客过。
昏昏蒸酷暑，郁郁抱沉疴。
断酒愁为敌，抛书睡作魔。
云生空望雨，水涸不通河。
唱和闻蛙吹，遨游记鹤坡。
辋川移绝境，瀑布激悬波。
数子论新好，诸翁乐太和。
百篇齐屈贾，五字逼阴何。
共哂佯狂彻，焉知好辩轲。
冰壶清莫比，铁砚老犹磨。
公子时同载，将军夜不诃。
结交真有道，与物总无他。
每喜方舟坐，何烦信马驮。
秋风千户竹，宿露半池荷。
席赌藏钩令，亭邀窃药娥。
颇黎行冻蚁，玛瑙进寒鼍。
潦倒衣从湿，欹倾弁或俄。
胡雏能觱栗，汉女善颦婆。
对舞翻朱袖，群讴敛翠蛾。
纷纷方大噱，浩浩渐微酡。
壶中恒三马，诗成愧一螺。
如何弃俎豆，却复老干戈。
落雁长淮远，蜚鸿大野多。
死生俱异域，出处不同科。
泪泣荆人玉，肠回织女梭。
祇怜成肮脏，及此叹蹉跎。
室已如悬磬，门今信设罗。
凌霄萦小草，平地引危柯。
水鸟浮沉戏，林蝉断续歌。
分甘留白屋，身免束青緺。
晚牧幽湖上，春耕曲涧阿。
丹砂寻旧井，金刹过祇陀。
岂复同般乐，应知废切磋。
茫然感平昔，兴发强吟哦。